“Ḿfág wóe, ǎ mɔ̂n mod, kúlígi mam ású Gog. Wayi kɔ́bɔ̄ naa: Éyə Ǹtondôbə Zambá ā kɔ́bɔ̄ ná: Mazu lúman ai Gog etɔŋ ǹtómba, ǹdzóe yǎ Mɛshek ai á Tubal. 2Mayi kə́ madudu wa, mayi kə ai wa, mayi bɔ̌ naa ó bɛd á suga âkoé mə́ kə ai wa nə́ ó kə lúman ai miǹkǒl yā Ísraɛ̂l. 3Mayi wa bími ású yə̄ nâ wɔ́ ḿbɔ̄ ngālā wóe ó dzōge elâ, mayi bɔ̌ naa məkɔ̌ŋ mə́ sūlán á wɔ́ ḿbɔ̄ ńnómo woe. 4Wayi ku á sí á miǹkǒl yā Ísraɛ̂l wǎmēn ai miǹkunda míē mísə ai mə́yɔŋ mə́ nə́ ai wa esámbá. Mavə́ wa anɔ̌n ńsǒm məkyaí mə́sə̄ nə́ lə́ di wa dzam də́dā ai tsíd yā məfan. 5Wayi ku á mgbág afan, amú mə̄ kɔ́bɔ ya, Ǹtondôbə Zambá énye a kɔ́bɔ. 6Mayi lóm ndóan á Magog ai á nyɔ́l é bod bə́ tɔ̄á á bilǒn á myə̄ə̄ŋ; abǒg tē hḿ báyi yə̌m naa mǎ mə̄ nə́ Ńtondôbə. 7Mayi bɔ́ naa bə́ yəm m̀fúfúb dzwé wámā á zāŋ ayɔŋ dáma Ísraɛ̂l, mǎyǐ kīg fə dzoge naa bə́ ndáman m̀fúfúb dzwé wáma, eyɔ̌ŋ tē məyɔŋ mayi yə̌m naa mǎ mə̄ nə́ Ńtondôbə, m̀fúfúb á Ísraɛ̂l étē. 8Ńdɔ̄ dílī lázu, lə́ kwí yǎ Ǹtondôbə Zambá énye a kɔ́bɔ ámōs mə̄ ngákad hílī. 9Eyɔ̌ŋ tē hḿ batɔbɔ ǹnamǎ yā bə̄tísɔn bə́ Ísraɛ̂l báyi koe ndóan, bə́ ngadígī byə́m bítá: bikpəlé ai biběn, ébí bínēn ai ébí bítɔ̄g, bilâ, məkɔ̌ŋ ai mim̀byán. Bâyi byá bɔ́ ndóan á táŋ mim̀bú zamgbál. 10Bâyǐ kīg fə kə́ dzə́ŋ ndzaa á mvús ǹnam, bâyi kīg fə baí bīlé á məfan, amú bâyi bɔ́ ndóan ai bíkpə̄lé bítá báyi sa é bod bə́ saa bɔ́, bâyi fadi ákūmá é bod bə́ fadigi bɔ́ ákūmá, Ǹtondôbə Zambá énye a kɔ́bɔ. 11Amǒs tē, mayi və́ Gog nə́ á fag sɔŋ, ábódā sí láyi bəgə dzwé díé á ńnam Ísraɛ̂l: Ndoŋ Bəlod bə́ zēn, á ńtólē dzób yā máŋ, bâyi dzəb Gog étēde ai ǹkunda wóé ósə, bâyi yole vóm te nâ Ndoŋ Miǹkundǎ miǹkunda mí Gog. 12Ndá Īsraɛ̂l yáyi bɔ́ dzəb á táŋ ngɔn zamgbál ḿból yə̄ nâ bə́ fúbu ǹnam.